72. ΑΠΟΦΑΣΗ ΥΠΟΥΡΓΟΥ ΓΕΩΡΓΙΑΣ Αριθ. 160731/2852 της 10 Μαΐου/29  Ιουν. 1979 (ΦΕΚ Β΄ 575) Περί καθορισμού τρόπου παραδόσεως και παραλαβής τεκμηρίων επιβλαβών θηραμάτων, πληρωμής της αμοιβής κ.λ.π. 1.Έχοντας υπόψη: α)Τις διατάξεις της παρ. 5 άρθρ. 257 Ν.Δ. 86/69 «περί Δασικού Κώδικος». β)Τις διατάξεις των αριθ. 175/73 και 267/74 Ν.Δ/των «περί Υπουργικού Συμβουλίου και Υπουργείων». γ)Τις αριθ. 112075/10011/19.12.74 και 11291/ 698/10.2.75 αποφάσεις μας «περί καθορισμού του τρόπου παραδόσεως και παραλαβής των τεκμηρίων επιβλαβών θηραμάτων της πληρωμής κ.λ.π.» αυτών. δ)Το από 4.4.79 πρακτικό γνωμοδοτήσεως του Ανωτάτου Συμβουλίου θήρας, αποφασίζουμε: 2.Καταργούμε τις αριθ. 112075/1001/19.12.74 και 11291/698/10.2.75 αποφάσεις μας και καθορίζουμε από 1ης Αυγ. 1979 τον τρόπο παραδόσεως και παραλαβής των τεκμηρίων επιβλαβών θηραμάτων, την πληρωμή της αμοιβής κ.λ.π. αυτών ως κάτωθι: α)Η παραλαβή των τεκμηρίων των επιβλαβών θηραμάτων που φονεύονται είτε με κυνηγετικό όπλο, είτε με δηλητήριο είτε συλλαμβάνονται (νεοσσοίνεογνοί) θα γίνεται σε τακτές μέρες της εβδομάδας που θα καθορίζονται εκ των προτέρων από την αρμοδία Δασική Αρχή. β)Η διαπίστωση των τεκμηρίων, θα πραγματοποιείται από τριμελή επιτροπή από δημοσίους υπαλλήλους και θα συγκροτείται με απόφαση του Δ.Σ. του Τ.Γ.Κ. Δασών, από το οποίο εξυπηρετείται η οικεία Δασική Υπηρεσία. Για υποβοήθηση του έργου των επιτροπών δύναται να παρευρίσκεται και μέλος του Δ.Σ. του οικείου Κυνηγετικού Συλλόγου, το οποίο συμβουλευτικά θα παρέχει την βοήθειά του προς ακριβή διαπίστωση των παραλαμβανομένων επιβλαβών θηραμάτων και έλεγχο της προελεύσεώς τους. γ)Στην επιτροπή πρέπει να προσκομίζονται από τους ενδιαφερομένους κυνηγούς ως τεκμήρια τα εξής: 1)Για το λύκο, την αλεπού και το τσακάλι ολόκληρο το δέρμα από το οποίο θα αποκόπτονται τα πόδια και η ουρά (πλην της ουράς της αλεπούς) και θα καταστρέφονται. Τα δέρματα θα επιστρέφονται στους ενδιαφερομένους κυνηγούς. 2)Για τον ασβό τα 4 πόδια κομμένα στη δεύτερη άρθρωση και η ουρά. 3)Για τα κορακοειδή τα δύο πόδια και το ράμφος τους. 4)Για τα αυγά των κορακοειδών τα ίδια τα αυγά. 3.Μόλις τελειώσει η παραλαβή και η διαπίστωση των τεκμηρίων από την επιτροπή θα συντάσσεται απ’ αυτή και θα υπογράφεται το σχετικό πρακτικό παραλαβής και διαπιστώσεως τόσο απ’ αυτή, όσο και από τον κυνηγό που παρέδωσε τα τεκμήρια. Ο έλεγχος κατά την παραλαβή θα γίνεται με μεγάλη σχολαστικότητα, για να διαπιστώνεται η γνησιότητα αυτών. Ο αριθμός των παραλαμβανομένων πειστηρίων και το πληρωτέο ποσό θα αναγράφονται ολογράφως και αριθμητικώς. 4.Η πληρωμή των δικαιούχων κυνηγών θα γίνεται αμέσως μετά την παραλαβή των τεκμηρίων με σχετική απόδειξη πληρωμής από τον υπόλογο ο οποίος απαγορεύεται να είναι μέλος της επιτροπής. Τα Τ.Γ.Κ. και Δασών πρέπει να εκδίδουν χρηματικά εντάλματα προπληρωμής στο όνομα των υπολόγων της Υπηρεσίας ύστερα από αίτηση των Δασικών Αρχών. 5.Τα τεκμήρια που προσκομίζονται μετά το τέλος της παραλαβής θα καταστρέφονται υποχρεωτικά με φωτιά με την παρουσία πάντοτε της επιτροπής παραλαβής και διαπιστώσεως. Τα αυγά των κορακοειδών θα καταστρέφονται με σπάσιμο αυτών. Η αριθ. 104994/5913/23.11.73 Δ/γή μας παραμένει σε ισχύ. Η απόφαση αυτή να δημοσιευθεί στην Εφημερίδα της Κυβερνήσεως. 